Lejesvenden Luton Shelton vil blive i AaB. Spørgsmålet er bare, om AaB vil have ham.

-  Jeg ved det ikke. Min agent har endnu ikke snakket med Lynge Jakobsen, siger Luton Shelton, der er lejet i norske Vålerenga, hvor han endnu har to et halvt år tilbage af kontrakten til ekstrabladet.dk. - Jeg vil helst blive i AaB, men kan det ikke lade sig gøre, vender jeg selvfølgelig tilbage til Norge. Sportsdirektør Lynge Jakobsen vil ifølge ekstrabladet.dk ikke sige, i hvilken retning pilen peger. Men kun lidt tyder på, at angriberen fra Jamaica står højt på ønskelisten.  Dels har han ikke spillet sig til nogen stamplads. Dels har det knebet med målene i Superligaen, og dels må man formode, at AaB allerede havde meldt klart ud, hvis man ønskede at beholde ham. Luton Shelton lover, at han vil indtage en fremtrædende rolle i torsdagens pokalfinale. - Jeg scorer i finalen. Det lover jeg. Jeg er meget klar og 100 procent motiveret. Det vil være så stort at vinde.